**Marttajärjestön strategia**

Hyväksytty Marttaliiton vuosikokouksessa 27.4.2019

Päivitetty 31.1.2025

**Mitä martat tekevät**

Martat on kotitalousneuvontajärjestö, jonka tehtävänä on edistää kotien ja perheiden toimivaa ja kestävää arkea. Martoissa tahto osata itse muuttuu toiminnaksi. Marttatoiminta vahvistaa tulevaisuustaitoja ja jatkuvaa oppimista. Toiminnassamme löytää ja oppii yhdessä tekemällä ne arjen tiedot ja taidot, jotka tekevät omasta elämästä rikkaampaa. Arjen sujuminen antaa voimia toteuttaa niitä asioita, jotka itselle ovat elämässä tärkeitä.

Tämä strategia suuntaa Martat kohden 2030-lukua, jotta olemme tulevaisuudessa suurempi ja vaikutusvaltaisempi kuin nyt. Toimimme elinvoimaisena koko Suomessa ja siirrämme arjen taitoja sukupolvelta toiselle. Otamme kantaa kestävän ja yhdenvertaisen arjen puolesta. Edistämme tasa-arvoa ja yhdenvertaisuutta Suomessa ja kansainvälisesti.

Martoissa ammattilaiset ja jäsenet, martat, toimivat rinta rinnan. Marttojen strategia on kaikkien marttojen, marttayhdistysten, marttapiirien ja Marttaliiton yhteinen. Kutsumme yhteistyökumppanimme ja kaikki Suomessa asuvat mukaan edistämään tavoitteitamme.

**Maailman muutos vaikuttaa Marttoihin**

Tulevaisuuteen voidaan varautua ennakoinnilla ja tulevaisuustyöskentelyllä. Marttojen strategiatyössä ennakoinnilla hahmotetaan vaihtoehtoisia tulevaisuuden kehityskulkuja ja niiden tarjoamia mahdollisuuksia sekä haasteita. Toivottu tulevaisuus luodaan tämän päivän valinnoilla ja teoilla. Niihin marttajärjestö ja jokainen martta voivat osaltaan vaikuttaa.

Marttojen strategiaan ja toimintaan eniten vaikuttavat muutosilmiöt ovat:

* Globaalit ympäristökriisit, kuten ilmastonmuutos, luonnon monimuotoisuuden heikkeneminen ja luonnonvarojen ylikulutus, jotka uhkaavat niin ihmisten kuin muiden eliöiden hyvinvointia.
* Demokratian ja kansalaisyhteiskunnan murros sekä yhteisöllisyyden muuttuminen. Perinteiset vaikuttamistavat ja yhdessä tekemisen muodot eivät ole enää itsestään selviä.
* Väestön ikääntyminen ja maahanmuuton lisääntymisen myötä Suomen moninaistuminen.
* Väestön keskittyminen suurimpiin kaupunkeihin ja väestön väheneminen noin neljässä viidestä kunnasta vuoteen 2040 mennessä.
* Teknologian kehitys ja digitalisaatio. Uudet teknologiat muovaavat tapojamme olla yhteydessä.

**Päämäärä**: Hyvä arki kuuluu kaikille.

**Perustehtävä**: Martat edistää kaikenlaisten kotien ja perheiden toimivaa ja kestävää arkea.

**Arvot**

**Yhdessä tekemisen ilo**

Martat on rohkea ja vahva yhteisö, jossa tehdään ja opitaan yhdessä. Martat muuttavat maailmaa tekemällä pieniä asioita isosti. Marttailu on hauskaa!

**Kestävät valinnat**

Marttojen toiminnan lähtökohtana ovat ympäristölle, taloudelle ja terveydelle kestävät valinnat.

**Avoimuus**

Marttailu kuuluu kaikille. Neuvontamme ja tietomme on kaikille avointa. Toivotamme kaikki mukaan toimintaamme.

**Lupaus: Martat tekevät arjen tekoja huomista varten**

Huominen arki rakentuu tämän päivän teoista. Tiedostamme maapallon rajat ja kohtuullisen kulutuksen välttämättömyyden. Toiminnassamme korostuvat käytännölliset ja vaikuttavat ratkaisut. Martat ovat muutoksen tekijöitä.

**Strateginen tavoite:** Martat on kestävän elämäntavan osaaja ja edistäjä.

**Strategia:**

* Tietoamme ja taitojamme käytetään ja kysytään. Vahvistamme osaamistamme rekrytoinneilla ja kouluttautumisella sekä tiedon hankinnalla.
* Annamme konkreettisia ja vaikuttavia ratkaisuja kestävään ravintoon. Edistämme jakamis- ja kiertotaloutta, kohtuullista kuluttamista, resurssiviisautta ja energian säästämistä.
* Jokainen martta toimii kestävän kulutuksen käytännön ratkaisujen lähettiläänä ja saamme ihmiset muuttamaan arjen valintojaan.
* Marttojen oma toiminta on vastuullista.

**Strateginen tavoite:**

* Martat antavat valmiuksia varautua yhteiskunnan häiriötilanteisiin ja sään ääri-ilmiöihin. Martat on toimija osana kokonaisturvallisuutta.

**Strategia:**

* Martat vahvistavat rooliaan osana kokonaisturvallisuutta ja osaamistaan arjen taidoissa sekä varautumisessa häiriö- ja poikkeustilanteisiin.
* Martat jakavat tietoa ja kouluttavat omatoimisesta varautumisesta.
* Arjen taitojen osaaminen ja yhteisöllisyys edistävät kokonaisturvallisuutta ja resilienssiä eli sopeutumiskykyä. Marttailu vahvistaa mielen kotivaraa, tulevaisuuden uskoa ja toivoa.

**Lupaus: Martat kohtaavat ja mahdollistavat kohtaamisia**

Kohtaamiset mahdollistavat yhdessä tekemisen ilon, jatkuvan oppimisen ja osaamisen jakamisen. Samalla vahvistetaan yhteisöllisyyttä. Martat tekevät hyvää minulle, meille, lähiyhteisölleen ja maailmalle.

**Strateginen tavoite:**

* Yhä useampi edistää Martojen tavoitteita ja arvoja.
* Martat toimivat aktiivisina yhteisöllisyyden vahvistajina.

**Strategia:**

* Marttailu mahdollistaa erilaisia, vaikuttavia ja sisältölähtöisiä kohtaamisia. On monenlaisia tapoja olla martta. Perustana on yhdistyksissä tapahtuva toiminta.
* Jäsenyyden rinnalle syntyy uudenlaisia, pidempi- tai lyhytkestoisia marttailun tapoja. Martat ovat lähellä ja laajalla.

**Lupaus: Martoille kaikki ovat yhdenvertaisia**

Voimaannutamme ja tuemme kaikkia elämään hyvää arkea. Edistämme tasa-arvoa ja yhdenvertaisuutta.

**Strateginen tavoite:**

* Olemme johtava yhdenvertaisen arjen edistäjä.

**Strategia:**

* Tuemme tehokkaalla neuvonnalla ja palvelutoiminnalla niitä, jotka erityisesti tarvitsevat tukea ja vähennämme yhteiskunnan eriarvoistumista.

**Strateginen tavoite:**

* Marttailu kuuluu kaikille.

**Strategia:**

* Edistämme tasa-arvoa ja yhdenvertaisuutta.
* Mahdollistamme toimijuuden, yhdessä tekemisen ja yhteisöllisyyden kaikille iästä, sukupuolesta ja muusta taustasta riippumatta.
* Meille ihmiset ovat toimijoita, eivät vain toiminnan kohteita. Vahvistamme yhdenvertaisuutta toiminnassamme ja näytämme sen viestinnässämme.